recursal/SuperWikiNEXT-32B huggingface dataset:
Un **concatémero** (tamén escrito **concatámero**) é unha molécula de ADN longa continua que contén moitas copias da mesma secuencia de ADN unidas en serie. Estas moléculas poliméricas son xeralmente copias dun xenoma vírico unidas de modo que onde acaba unha empeza outra, e separadas por sitios *cos* (unha secuencia de nucleótidos para a unión de proteínas que aparece só unha vez en cada copia do xenoma). Os concatémeros son normalmente o resultado dunha replicación polo método do círculo rodante, e pode considerarse como o último estadio da infección dun fago en bacterias. Como exemplo, se os xenes no ADN do fago están dispostos como ABC, entón nun concatémero os xenes serían ABCABCABCABC... Despois o concatémero é dividido en fragmentos separados por ribozimas ou encimas.

Durante unha infección activa, algunhas especies de virus replican o seu material xenético por medio da formación de concatémeros. No caso do *Herpesvirus humano 6*, o seu xenoma completo cópiase unha e outra vez nunha soa molécula. Estes longos concatémeros son despois clivados entre as rexións pac-1 e pac-2 por ribozimas cando o xenoma é empaquetado nos virións individuais. No virus vaccinia os concatémeros clívanse por medio do encima A22R. No fago lambda os concatémeros tamén se cortan en xenomas individuais a medida que o ADN se empaqueta nas cabezas dos novos fagos.

Notas
-----

1. ↑  "Cloning human herpes virus 6A genome into bacterial artificial chromosomes and study of DNA replication intermediates".
2. ↑  G. Morissette, L. Flamand: *Herpesviruses and chromosomal integration.* *Journal of virology.* volume 84, número 23, decembro de 2010, ISSN 1098-5514, Páxinas 12100–12109, DOI 10.1128/JVI.01169-10, PMID 20844040, PMC 2976420.
3. ↑  M. J. Culyba, J. E. Harrison, Y. Hwang, F. D. Bushman: *DNA cleavage by the A22R resolvase of vaccinia virus.* *Virology.* Volume 352, número 2, setembro de 2006, ISSN 0042-6822, Páxinas 466–476, DOI 10.1016/j.virol.2006.05.007, PMID 16781759.

Véxase tamén
------------

### Bibliografía

* Oxford Dictionary of Biochemistry and Molecular Biology, 2nd ed. R. l. eds. Oxford University Press, 2006. p. 138.
* Glosario de Biología Molecular. J. Cárdenas, E. Fernández, J. Muñoz e M. Pineda. Servizo de Publicacións da Universidade de Córdoba, 1996. páxina 45.
* H. Fujisawa, M. Morita: *Phage DNA packaging.* *Genes to cells : devoted to molecular & cellular mechanisms.* volume 2, número 9, setembro de 1997, ISSN 1356-9597, Páxinas 537–545, PMID 9413995.
* V. B. Rao, M. Feiss: *The bacteriophage DNA packaging motor.* *Annual Review of Genetics.* Volume 42, 2008, ISSN 0066-4197, Páxinas 647–681, DOI 10.1146/annurev.genet.42.110807.091545, PMID 18687036.

|  |  |
| --- | --- |
| Control de autoridades | 
* Wd: Q5158263
* MAG: 17133392

 |
Para outras páxinas con títulos homónimos véxase: Corno (homónimos).
Corno
Erkencho, instrumento musical
Os **cornos**, ou **hastas**, son apéndices da cabeza dalgúns mamíferos ruminantes. Poden ter forma aguzada, como no boi, poden ser pequenos e cubertos de pel, como na xirafa, ou ser ramificados, como no alce.

Características
---------------

Nos animais da orde Artiodactyla, á cal pertencen o boi, a cabra e os antílopes, os cornos son óseos e crecen sobre o frontal; na xirafa son tamén óseos, mais cunha estrutura distinta, constituídos por *ossicones*; nos rinocerontes, os cornos son de orixe dérmica, sen un núcleo e están colocados sobre os osos nasal ou frontal, en posición media.

Varios outros grupos de animais posúen apéndices na cabeza, como as antenas dos artrópodos, que por veces, principalmente cando son fortes, son chamados cornos na lingua común. O mesmo aplícase, no caso dos moluscos, aos cornos dos caracois.

Véxase tamén
------------

### Outros artigos

* 

* O Corno

### Ligazóns externas

* *Animal Diversity Web – Horns and antlers* *(en inglés)*

|  |  |
| --- | --- |
| Control de autoridades | 
* Wd: Q82025
* BRE: 3511955
* GND: 4160661-9
* NDL: 00576074
* NKC: ph527846

 |

|  |  |
| --- | --- |
| Identificadores | 
* MeSH: D006733
* Uberon: 0006967

 |
O secretario xeral do CNE, Ewald Ammende durante un discurso no Aberri Eguna de 1933 en Donostia
O **Congreso de Nacionalidades Europeas** foi unha organización con status de observadora na Sociedade de Nacións, constituída en Europa despois da primeira guerra mundial co obxecto de analizar os problemas nacionais pendentes de resolución. Defendía ante estados e organismos internacionais o respecto dos dereitos elementais das minorías nacionais.

Historia
--------

O Congreso foi creado por grupos alemáns e maxiares. Foi elixido presidente Josip Wilfan, deputado esloveno no Parlamento de Italia, e secretario xeral o estoniano Ewald Ammende.

O CNE reivindicaba o dereito á autoorganización política e á administración nacional de seu, con sistemas electorais que permitisen ás minorías contar cunha representación proporcional á súa significación demográfica. Rexeitaba a modificación das fronteiras políticas existentes nese momento. Defendía tamén a garantía de igualdade económica e a non discriminación, así como o libre desenvolvemento cultural.

En outubro de 1925 celebrouse en Xenebra o congreso fundacional, con 50 delegados de 27 grupos nacionais pertencentes a dez estados, representando dez millóns de persoas. No IV Congreso, celebrado en agosto de 1928, aprobouse un regulamento sobre a admisión de novos grupos.

No IX Congreso de Nacionalidades Europeas, celebrado en Berna do 16 ao 18 de setembro do 1933, Galiza acadou o recoñecemento internacional coma nación. A declaración institucional, lida por Plácido Castro, presentouse en galego e en inglés, e nela declarouse:

> 
> 
> "O Partido Galeguista, partido nacional dos galegos, representado no parlamento español polos deputados Otero Pedraio, Castelao e Suárez Picallo, declara solemnemente (...) que conta con máis de dous millóns de almas e habita a totalidade do territorio de Galiza, é unha nación ben definida, que se diferencia claramente dos outros pobos que habitan España. A súa orixe, a súa historia, o seu idioma, e os seus costumes xustifican esta diferenza dunha maneira absoluta".
> 
> 

Días despois, Castro escribía en *El Pueblo Gallego*: "*por primeira vez na súa historia, Galiza concorreu con personalidade propia a un Congreso internacional*".

Notas
-----

1. ↑  Rudolf Michaelsen (1984) *Der Europäische Nationalitäten-Kongreß 1925–1928: Aufbau, Krise und Konsolidierung*. Lang, 1984, p. 233.
2. ↑  Fernando Arrizado (18 de setembro de 2008). "Setembro de 1933: Galiza, unha nación en Europa". *Vieiros*.
3. ↑  Marcos Pérez Pena (13 de setembro de 2013). "80 anos dende que Galicia é, oficialmente, nación". *Praza Pública*.

Véxase tamén
------------

### Bibliografía

* Fundación Plácido Castro, ed. (2013). *1933-2013: 80 anos da participación e admisión de Galicia no Congreso de Nacionalidades Europeas* (PDF).

|  |  |
| --- | --- |
| Control de autoridades | 
* Wd: Q63068285
* NKC: kn20030715004

 |
**Baía Edicións** é unha empresa editorial galega, con sede na Coruña.

Historia
--------

Fundada na cidade da Coruña en 1990, ten varias liñas editoriais: libro de texto, contos infantís, xogos, literatura xuvenil e de adultos, ensaio e pensamento filosófico, gastronomía, divulgación da natureza. Patrocina, xunto a Sotelo Blanco Edicións e Edicións A Nosa Terra, o selo empresarial Consorcio Editorial Galego, a través do cal distribúe os seus fondos e coedita libros de texto.

No ano 2004 puxo en marcha o Premio Meiga Moira de Literatura Infantil e Xuvenil.

No ano 2018 comezou a convocar o Premio Fina Casalderrey de Literatura Infantil pola Igualdade.

Notas
-----

1. ↑  "I Premio Fina Casalderrey de Literatura Infantil pola Igualdade". *Xunta de Galicia*. 14 de marzo de 2018. Consultado o 30 de novembro de 2018.

Véxase tamén
------------

### Bibliografía

* "Edicións Baía" en *Gran Enciclopedia Galega Silverio Cañada*.
* "Edicións Baía" en *Diccionario Enciclopédico Galego Universal*, t. 23, p. 61.

### Outros artigos

* *Guía das aves de Galicia*
Mar Mediterréaneo e a maior parte da súa conca
Mapa das concas de drenaxe aos océanos e aos mares Mediterráneo e Caribe. Os territorios que drenan as súas augas no Mediterráneo aparecen coloreados de azul claro
A **conca do Mediterráneo** é un concepto xeográfico con connotaciones históricas e culturais.

Nela desenvolvéronse as denominadas **civilizacións mediterráneas**, cuxa continuidade no tempo ata a actualidade maniféstase nunha **cultura mediterránea** en gran parte común por riba das fondas diferenzas políticas e relixiosas. Tal unidade de cultura ou civilización viuse afectada na época contemporánea por varios factores: por unha banda aparece homoxeneizada coas do resto do mundo por efecto da globalización; e doutra banda presenta unha contraditoria relación co fenómeno do turismo, que por unha banda a magnifica e por outro a desvirtúa. Adoitan definirse como trazos comúns desa *cultura mediterránea*, ademais da herdanza cultural da Antigüidade clásica e do enfrontamento secular de civilizacións (grecorromana, xudeocristiá, islámica), moitos da vida cotiá, como a dieta mediterránea (legumes, froitas e verduras, peixe; e os tres alimentos básicos elaborados dende a máis remota antigüidade a partir de produtos agrícolas e cultivos especificamente adaptados á rexión: pan do trigo, aceite da oliveira e viño da vide -ás veces denominados *triloxía mediterránea*-); a animada vida e o espírito de *festa* estimuladas pola benignidade do clima mediterráneo; multitude de tópicos e estereotipos, como unha certa forma, á vez vitalista e fatalista, de entendela vida.

A unidade do Mediterráneo preténdese activar periodicamente por certas iniciativas políticas (Proceso de Barcelona: Unión para o Mediterráneo) e ata deportivas (Xogos do Mediterráneo).

Notas
-----

1. ↑  Mediterráneo (canción), de Joan Manuel Serrat. etc.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Conca do Mediterráneo Modificar a ligazón no Wikidata*** |

### Ligazóns externas

* Uso sostibe da agua na Conca do Mediterráneo

|  |  |
| --- | --- |
| Control de autoridades | 
* Wd: Q72499
* WorldCat
* VIAF: 240341731
* BNCF: 8267
* BNF: 11932344d
* BRE: 4161140
* EBID: ID
* GeoNames: 12217088
* GND: 4074900-9
* LCCN: sh85083230
* MAG: 2776067047
* NKC: ge128587
* SUDOC: 027237664

 |

|  |  |
| --- | --- |
| Identificadores | 
* MeSH: D019083
* MeSH: Z01.542.580
* UMLS: C0282645

 |
Coordenadas: 21°43′01″N 99°46′32″O﻿ / ﻿21.71694, -99.77556

Para outras páxinas con títulos homónimos véxase: California (homónimos).
Mapa que representa a antiga rexión das Californias en 1824.
**As Californias** é o nome que en diferentes épocas se outorgóuselle á rexión que comprende na actualidade a os estados de Baixa California e Baixa California Sur en México e o estado de California nos Estados Unidos.

O xentilicio inicial para esta rexión foi o de californio.

Historia
--------

Mapa político do Vicerreinado de Nova España (1794).
Orixinalmente o nome de California otourgouse á rexión descuberta polo piloto navegante Fortún Jiménez, quien avistou e visitou en 1534 a península, que pensou que era unha illa.

Administrativamente, a provincia formou parte da Comandancia Xeneral das Provincias Internas, división territorial político-militar do Imperio español que comprendía a parte setentrional do vicerreinado de Nova España, dentro do distrito xurisdicional da Real Audiencia de Guadalajara, abarcando territorios que hoxe forman parte de México e dos Estados Unidos. Foi creada polo rei Carlos III mediante unha real cédula do 22 de agosto de 1776, dando ao comandante xeneral facultades equiparábeis ás do vicerrei de Nova España, aínda que posteriormente alternou períodos de obediencia ao vicerrei e independencia del, xunto con divisións da comandancia, reunificacións e separación de provincias. O nome "provincias internas" refírese aos territorios do vicerreinado que se foron engandidoo aos reinos orixinais do mesmo, formando a súa fronteira setentrional.

En 1804, foi creada a Alta California.

Notas
-----

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***As Californias***  |

### Bibliografía

* Bancroft, Hubert Howe (1884). *History of California: 1542-1800*. The Works of Hubert Howe Bancroft **18**. San Francisco: A. L. Bancroft & Company.
* Bancroft, Hubert Howe (1886). *History of California: 1801-1824*. The Works of Hubert Howe Bancroft **19**. San Francisco: A. L. Bancroft & Company.
* Beebe, Rose Marie (2001). *Lands of Promise and Despair: Chronicles of Early California, 1535-1846*. Berkeley: Heyday Books. ISBN 1-8907-7148-1.
* Bouvier, Viginia Marie (2001). *Women and the Conquest of California, 1542–1840: Codes of Silence*. Tucson: University of Arizona. ISBN 978-0-8165-2446-4.
* Chapman, Charles E. (1916). *The Founding of Spanish California: The Northwestward Expansion of New Spain, 1687-1783*. Nova York: Macmillan.
* Chapman, Charles E. (1921). *A History of California: The Spanish Period*. Nova York: Macmillan.
* González Cruz, Edith; Altable, María Eugenia (2003). *Historia general de Baja California Sur: Los procesos políticos* **2**. Ciudad de México: Plaza y Valdés. ISBN 97-0722-199-2.

### Outros artigos

* Baja California
* Baja California Sur
* California
* Alta California
* Illa de California
* Junípero Serra

|  |  |
| --- | --- |
| Control de autoridades | 
* Wd: Q301467
* GeoNames: 11212612

 |
Unha **arquivolta** é cada unha das roscas ou molduras que forman unha serie de arcos concéntricos decorando o arco das portadas medievais no seu paramento exterior, percorrendo a súa curva en toda a súa extensión e terminando na imposta. Adoitan arrincar dunha xamba do pórtico e terminar na outra. É moi frecuente o seu uso na arquitectura románica e na arquitectura gótica.

É frecuente que sexa adornado con relevos, segundo se foi estendendo o seu uso. Inicialmente fixéronse decoracións de tipo xeométrico con forma de dentes de serra, axadrezados ou dados, para pasar posteriormente a elementos vexetais e finalmente á decoración con elementos escultóricos de medio vulto (Santos, Apóstolos etc.). O Pórtico da Gloria da Catedral de Santiago de Compostela é un exemplo magnífico de arquivoltas.

* 
* 
* 
* 

Dous exemplos do arranque de arquivoltas do románico e outros dous de arquivoltas do gótico

| * v
* c
* e
Elementos da arquitectura eclesiástica |
| --- |
| Áreas | Ábsida  ·  Absidiola  ·  Adro  ·  Claustro  ·  Coro  ·  Cruceiro  ·  Deambulatorio  ·  Nártice  ·  Nave  ·  Presbiterio  ·  Sancristía  ·  Transepto |
| Exterior | Arcobotante  ·  Arquitrabe  ·  Arquivolta  ·  Cabeceira  ·  Campanario  ·  Canzorro  ·  Chapitel  ·  Contraforte  ·  Espadana  ·  Fachada  ·  Gárgola  ·  Nicho  ·  Parteluz  ·  Pináculo  ·  Portada  ·  Porta  ·  Tiburio  ·  Tímpano  ·  Xamba |
| Interior | Altar  ·  Arcada  ·  Bóveda  ·  Capitel  ·  Ciborio  ·  Columna  ·  Coxía  ·  Cuncha  ·  Cúpula  ·  Galería  ·  Hemiciclo  ·  Imaxinaría  ·  Mosaico  ·  Pavimento  ·  Piar  ·  Retablo  ·  Rosetón  ·  Tribuna  ·  Triforio  ·  Vidreira |
| Outros | Arco  ·  Baixorrelevo  ·  Cogullo  ·  Florón  ·  Gablete  ·  Lobo  ·  Tramo  ·  Trazaría |

|  |  |
| --- | --- |
| Control de autoridades | 
* Wd: Q636008
* AAT: 300001152
* BRE: 1833174
* GEC: 0080642
* MAG: 119765737

 |
**Arturo Mor Roig**, político arxentino nado en Lleida o 14 de decembro de 1914. Morreu asasinado por Montoneros o 15 de xullo de 1974 en San Justo, Provincia de Buenos Aires.

Mocidade
--------

Emigrou a Arxentina xunto aos seus pais, establecéndose en San Pedro, Provincia de Buenos Aires, onde Mor Roig pasou a súa mocidade. Graduado na Universidade de Buenos Aires, posteriormente realizaría o seu doutoramento en Ciencias Políticas na Universidade Católica Argentina. Se transladaría a vivir a San Nicolás de los Arrollos, onde casou e tivo catro fillos.

Labor lexislativo
-----------------

Afiliouse á Unión Cívica Radical en 1939.
Tras actuar como concelleiro en San Nicolás, foi electo senador provincial en Buenos Aires, cargo que desempeñou entre 1953 e 1955. Trala Revolución Libertadora que derrocou ao goberno do xeneral Juan Domingo Perón, o radicalismo dividiuse en Unión Cívica Radical del Pueblo (UCRP) dirixida por Ricardo Balbín de tendencia antiperonista, e a Unión Cívica Radical Intransigente (UCRI) dirixida por Arturo Frondizi con tendencia a conciliar co peronismo. Mor Roig tomou partido pola UCR del Pueblo, acompañando a Balbín nas eleccións de 1958, aínda que quen gañou finalmente as eleccións sería a UCR intransixente de Frondizi.

En 1958 Mor Roig resultou elixido deputado nacional exercendo o seu cargo ata 1962, cando foi derrocado Frondizi por un golpe de estado que se fixo notar en todas as provincias, e clausurou o congreso. Apoiou a Arturo Illia nas eleccións de 1963, cando volveu ser elixido deputado nacional e alcanzou a presidencia da Cámara dos Deputados, ata o novo golpe de estado de 1966, que instalou a ditadura do xeneral Onganía.

Labor ministerial
-----------------

Durante a presidencia de Alejandro Agustín Lanusse, ocupou o cargo de Ministro do Interior, sendo Mor Roig membro da mesa directiva do Partido Radical. Aceptou o cargo malia a oposición de Ricardo Balbín, e ata Raúl Alfonsín esixiu a expulsión de Mor Roig do Partido Radical.

A súa xestión como Ministro do Interior caracterizouse pola derrogación da Lei N° 18.975, que prohibía as actividades dos partidos políticos, coa posterior devolución dos bens aos partidos. Ademais, impulsou a creación da Cámara Nacional Electoral, e a sanción do Código Electoral incluíndo a convocatoria a eleccións xerais para o 11 de marzo de 1973. Impulsou o Gran Acuerdo Nacional, baseado no proxecto La Hora de los Pueblos, que buscou o diálogo e a saída electoral ao goberno militar.

Últimos anos
------------

Tralo seu paso polo Ministerio do Interior, retirouse da actividade política, mudándose á Cidade de Buenos Aires. Dedicouse a escribir artigos para o diario "El Día" da cidade de La Plata.

Mentres almorzaba nun restaurante de San Xusto, foi asasinado a mans de Montoneros, o 15 de xullo de 1974.

Véxase tamén
------------

### Outros artigos

* Unión Cívica Radical

|  |  |
| --- | --- |
| Control de autoridades | 
* Wd: Q8205992
* WorldCat
* VIAF: 108004530
* GND: 1268803278
* LCCN: no2010032888

 |
**Arturo Leyte Coello**, nado en Vigo o 5 de febreiro de 1956, é un filósofo galego.

Traxectoria
-----------

Estudou nas Universidades Autónoma e Central de Barcelona e na Universidade de Múnic. É catedrático de Filosofía na Universidade de Vigo. Especializouse no idealismo alemán e Heidegger e está vencellado á Comisión Schelling de Múnic. Fixo numerosas edicións en castelán de filósofos alemáns e publicou traballos centrados na hermenéutica, o idealismo, a filosofía grega e a estética. Destacan as súas obras *Schelling y el origen del Idealismo alemán*, *Ensaios sobre Heidegger* e a introdución a *Identidad y diferencia*. En 1994 coordinou con Helena Cortés un número de *Grial* sobre *O pensamento mítico*.

Obra en galego
--------------

### Ensaio

* *Ensaios sobre Heidegger*, 1995, Galaxia.

Obra en castelán
----------------

### Ensaio

* *Las épocas de Schelling*, 1998.
* *Una mirada a la filosofía de Schelling*, 2000.
* *Heidegger*, 2005.
* *El arte, el terror y la muerte*, 2006.

Véxase tamén
------------

### Ligazóns externas

* Ficha en Galaxia Arquivado 06 de abril de 2018 en Wayback Machine.

|  |  |
| --- | --- |
| Control de autoridades | 
* Wd: Q12383350
* WorldCat
* VIAF: 27356115
* BNE: XX914631
* BNF: 15081370r
* CANTIC: a1230976x
* DeutscheBio: 132466104
* Dialnet: 205757
* GND: 132466104
* ISNI: 0000 0000 5953 397X
* LCCN: n2008014061
* PTBNP: 1643127
* SUDOC: 131867407

 |
**Arturo Benito Silva**, nado en Verín o 10 de maio de 1907, foi un mestre, escritor e político galego.

Traxectoria
-----------

Estudou o Bacharelato en Ourense e fíxose mestre. Aprobou as oposicións ao Maxisterio en 1929. Exerceu como mestre en Correchouso (Laza) (1929), Verín (1931), Arcos (Vilamartín de Valdeorras) (1932) e Queizás (1935). Militante do Partido Radical, colaborou en *La Zarpa* e dirixiu o semanario *Monterrey* en 1935. Logo do golpe de Estado do 18 de xullo de 1936 colaborou en *España Nueva* de Verín. En maio de 1944 obtivo o título de procurador dos tribunais. Foi baixa no Maxisterio en 1945 "por abandono de destino" en febreiro de 1944. Nos anos oitenta colaborou no Suplemento Cultural do *Faro de Vigo*.

Notas
-----

1. ↑  *Primer escalafón de maestros de escuelas nacionales existentes en 31 de diciembre de 1933*. Madrid: Ministerio de Instrucción Pública y Bellas Artes. 1934. p. 102.
2. ↑  *La Zarpa*, 15-11-1934, p. 11.
3. ↑  *La Voz de Galicia*, 26-5-1944, p. 2.
4. ↑  Valcárcel, M. (2005). "Historiografía da prensa galega". En López García, X.; Aneiros Díaz, R.; Pérez Pena, M. S.. *A comunicación no seu tempo. Actas do encontro*. Consello da Cultura Galega.
A **dermatite seborreica** é unha doenza da pel que ataca o coiro cabeludo e, eventualmente, a face e o torso, provocando a abundancia de oleosidade no coiro cabeludo, desescamación, e manchas vermellas.

Proceso
-------

Cando ataca o coiro cabeludo, é máis coñecida como caspa. Pénsase que é provocada pola levedura *Malassezia furfur* en persoas de baixa capacidade imunitaria e pel graxenta. O fungo pode desenvolverse asintomaticamente, nas persoas afectadas sintomaticamente este fungo esperta unha resposta desfavorábel da epiderme, que se torna inflamada, e desprende escamas de pel, nunha tentativa frustrada de se librar da infección.

### Tratamento

Parece ser que todo tratamento é paliativo e non acaba ao cento por cento coa doenza. O tratamento recomendado é o uso do ketoconazol, na forma de cremas ou xampús. Xampús con piritiona de zinc e sulfato de selenio poden axudar no tratamento. Aínda que os remedios para casos de sintomatoloxía leve poden ser a través de medicinas que non precisan receita é recomendábel acudir ao dermatólogo antes de comezar un tratamento deste tipo.

|  |  |
| --- | --- |
| Control de autoridades | 
* Wd: Q448310
* EBID: ID
* GEC: 0141417
* JSTOR: seborrheic-dermatitis
* MAG: 2909287977

 |

|  |  |
| --- | --- |
| Identificadores | 
* DiseasesDB: 11911
* DOID: DOID:8741
* eMedicine: 00000
* HPO: HP:0001051
* ICD-10: L21
* KEGG: H01652
* MedlinePlus: 000963
* MeSH: D012628
* MeSH: C17.800.174.580
* NCIt: C111888
* UMLS: C0036508

 |
*Artigo principal**:* Semana Santa de Viveiro.
Estandarte e vestimentas da Ilustre e Venerable Confraría do Santísimo Rosario.
A **Ilustre e Venerable Confraría do Santísimo Rosario** é unha das oito confrarías que existen na Semana Santa de Viveiro.

Estandarte
----------

O estandarte da Ilustre e Venerable Confraría do Santísimo Rosario foi confeccionado polas Escravas do Santísimo de Ferrol entre os anos 1976 e 1978. O seu tecido é de raso branco, con bordados en fío de ouro. Na parte central represéntase o símbolo mariano «Ave María» enmarcado por un gran rosario sobre o que, á súa vez, aséntase unha coroa. Os bordos decóranse con motivos florais e a súa base remata en tres frechas, das que colgan flocos e borlas. No reverso do estandarte, aparece bordada igualmente en fío dourado a inscrición «Ilustre e Venerable Confraría do Santísimo Rosario» así como a data de confección en números romanos.

Procesións
----------

Durante a Semana Santa, a Ilustre e Venerable Confraría do Santísimo Rosario encárgase de sacar as seguintes procesións:

* Descendemento de Xesús da Cruz (Venres Santo)
* Procesión do Santo Enterro (Venres Santo)

| * v
* c
* e
  Confrarías e Irmandades da Semana Santa de Viveiro |
| --- |
| Venerable Orde Terceira Franciscana  ·  Confraría do Santísimo Rosario  ·  Confraría do Santísimo Cristo da Piedade  ·  Irmandade do Prendemento  ·  Irmandade das Sete Palabras  ·  Irmandade da Santa Cruz  ·  Confraría do Nazareno dos de Fóra  ·  Confraría da Misericordia |

|  |  |
| --- | --- |
| Control de autoridades | 
* Wd: Q5776427
* WorldCat
* VIAF: 316751081

 |
A **Asociación Gallega de Universitarios, Escritores y Artistas** **AGUEA**, foi unha entidade de carácter galeguista fundada en Buenos Aires o 22 de xuño de 1956.
Creada por Antonio Baltar e un grupo de emigrantes galegos profesionais, no seu documento de fundación sinálanse como obxectivos:

> 
> 
> Recoller, difundir e fomentar os feitos de calquera orixe ou as obras de todo autor que signifiquen unha exaltación para Galicia ou un enriquecemento do seu acervo cultural ou das súas posibilidades vitais, auspiciando ou creando seccións e organismos que tendan ao mellor coñecemento dos valores históricos e actuais de Galicia e ao estudo e solución dos problemas que lle afecten. Promover o estudo, desenvolvemento, perfeccionamento e exercicio do idioma galego.
> 
> 

Durante 1956 AGUEA realizou 57 clases de xeografía, historia, lingua e literatura galega, ditadas en galego. Organizou unha homenaxe a María Casares, coloquios sobre os problemas de Galicia coas intervencións de Valentín Paz-Andrade, Rafael Dieste, Alberto Vilanova, Núñez Búa, Ramón de Valenzuela, unha velada necrolóxica dedicada a Carlos Maside, promoveu a exposición de Díaz Pardo en 1957 no Centro Lucense e un coloquio sobre A parroquia galega, dirixido por Otero Pedrayo en 1959.

Como iniciativa da AGUEA, Antonio Baltar e Luís Seoane dirixiron a editorial Citania que nas súas coleccións "Martín Sarmiento", "Idacio", "Mestre Mateo", "Dolmen de Dombate" e "Herba de namorar" publicou importantes libros de Parga Pondal, Paz Andrade, Cruz Gallástegui, Emilio González López, Díaz Pardo, Blanco Amor, Fernández del Riego, Luís Seoane etc.
Dersu Uzala. Fotografía de V. Arséniev
***Dersu Uzala*** (Дерсу Узала, *Dersu Uzala*) é o título dun libro escrito polo capitán Vladímir Arséniev no que narra as súas viaxes pola conca do río Ussuri, na parte máis oriental de Rusia. 

Alí coñeceu a Dersu Uzala (1849-1908), un cazador do pobo nanái, que serviu como guía dun grupo de expedicionarios entre 1902 e 1907, salvándoos de morrer de fame e frío en varias ocasións.

Dersu era nómade e animista, e tiña unha relación coa natureza de igual a igual, sen intentar impoñerse como facía a civilización occidental. 

Este libro está considerado en Rusia como un clásico.

En 1907 Vladímir Arséniev invitou a Dersu a vivir na súa casa de Khabarovsk debido á perda de visión que Dersu empezou a sufrir, pola que non podía seguir cazando. Na primavera de 1908, despois de comprobar que lle era moi difícil adaptarse á vida da cidade, decidiu regresar á rexión da que proviña. 

Dersu morreu asasinado, segundo conta o libro, no poblo de Korfovskiy, e enterrado nunha tumba na taiga rusa.

Adaptacións cinematográficas
----------------------------

*Artigo principal**:* Dersu Uzala (filme de 1975).
***Dersu Uzala*** é, tamén, o título dun filme de 1975 baseado no libro de Arséniev, de produción soviética e dirixida polo zaponés Akira Kurosawa. Foi rodada durante 1974 nos escenarios naturais da taiga siberiana que percorreron Dersu e Arséniev, a pesar de que facía mal tempo para o rodaxe.

Dersu foi interpretado por Maksim Munzuk e o capitán Arséniev por Yuri Solomin.

Ganou un Óscar en 1975 como «mellor filme de fala non inglesa», así como o Gran premio no Festival Internacional de Cine de Moscova e o David de Donatello ao mellor filme do ano. 

O filme axudou á difusión en Occidente do libro homónimo.

O libro tivera outra adaptación cinematográfica en 1961, dirixida por Agasi Babayán.

Véxase tamén
------------

|  |  |
| --- | --- |
|  | Commons ten máis contidos multimedia sobre:  ***Dersu Uzala*** |

### Ligazóns externas

* **Capítulo 2** da novela *(en inglés)*.
* Versión de son no sitio de *Internet Archive*.
* Dersu Uzala Crítica do filme, *(en castelán)*.
* Dersu Uzala Info *(en inglés)*.
* 

* *"Dersu Uzala"* na IMDb *(en inglés)*. *(en castelán)*.


|  |  |
| --- | --- |
| Control de autoridades | 
* Wd: Q4043834
* WorldCat
* VIAF: 7162159477879627990004
* ISBN: 978-0-929701-49-3
* OCLC: 224936941
* OL: OL814954M

 |
**Despe e Siga** é unha banda portuguesa, que foi creada como unha especie de alter-ego da banda Peste & Sida, polos mesmos membros desta banda. Un dos seus maiores éxitos foi 'Festa' de 1994.

Historia
--------

No inicio da década dos 90, os membros Luís Varatojo, João San-Payo, Fernando Raposo e Nuno Rafael dos Peste & Sida fixeron as primeiras aparicións baixo o nome Despe e Siga. O concepto era tocar versións de bandas coñecidas, como os The Pogues ou os Madness, e cantalas en portugués. En 1992, entraron na banda os reforzos João Cardoso (teclado) e Marco Franco (batería), que un ano máis tarde deixaría o seu lugar a Sérgio.

O primeiro disco, "Despe e Siga", chegou ás tendas en 1994, e incluía versións que a banda acostumaba tocar en bares, como "Festa" (versión do orixinal dos The Pogues, "Fiesta"), "Bué de Baldas" (inspirado en "Baggy Trousers" dos Madness") e "Bule Bule" (versión para "Woolie Buly" xa dos tempos dos Peste & Sida). O disco contaba con participacións dos músicos convidados Gui (saxofone), dos Xutos & Pontapés, e Sandra Baptista (acordeão), dos Sitiados .

A participación no disco "Espanta Espíritos", ocorreu o ano seguinte, co tema "Familia Virtual", onde entra o fadista Alcindo de Carvalho.

En 1996, sae João San-Payo e entra Ricardo Aires (baixo) e chega ás tendas o álbum "Os Primos". O tema "Tou bo" contou coa axuda de Sérgio Godinho. En 1998, os Despe e Siga foron un dos grupos convidados para o disco *Ao vivo na Antena 3*, onde gravaron dous temas no auditorio da RDP. Tamén participaron no recompilatorio *A cantar con Xabarín* da Televisión de Galicia.

O terceiro disco, "99.9", editado en 1999, está composto na súa totalidade por temas orixinais. Foi producido por Mário Barreiros e reúne temas como "Manual do Gelo", "Rádio Ska" e "Lunamóvel".

Discografía
-----------

* *Despe e Siga* (CD-BMG-1994)
* *Os Primos* (CD-BMG-1996)
* *99.9* (CD-SONY-1999)

Coleccións
----------

* Espanta Espíritos - "Familia Virtual"
* A Cantar Con Xabarín 3/4 - "Astro da Bóla"
* Ao vivo Na Antena 3 - "Tv ska" / "Bué da Baldas"
* XX Anos XX Bandas - "Vida Malvada"

Vídeos
------

* Ao vivo 95
* Os Primos

Notas
-----

1. 1 2 3 4  "Copia arquivada". Arquivado dende o orixinal o 21 de xullo de 2015. Consultado o 03 de maio de 2018.

* Portal:Portugal
* Portal:Xabarín Club

|  |  |
| --- | --- |
| Control de autoridades | 
* Wd: Q1200847
* Discogs: 1801204
* MusicBrainz: ID

 |
**María Aurora Artiaga Rego**, nada en Mondoñedo en 1960, é unha historiadora galega.

Traxectoria
-----------

Doutora en Historia Contemporánea pola Universidade de Santiago de Compostela en 1989 coa tese *A desamortización da provincia de Pontevedra, 1855-1900*. É profesora titular do Departamento de Historia da USC dende 1991. Foi profesora visitante no Departamento de Lingua e civilización españolas da Universidade de Rennes 2 (Haute-Bretagne) (1988-1989). Foi vicedecana de Asuntos Académicos da USC. As súas liñas de investigación son a historia agraria, a historia contemporánea, a historia de Galicia, a Historia do medio ambiente, o mundo rural, o nacemento e consolidación do réxime franquista e a violencia desenvolvida nos primeiros anos da guerra civil e ditadura.

Obras
-----

* *A desamortización na provincia de Pontevedra (1855-1900)*, 1991.

Véxase tamén
------------

### Bibliografía

* "Artiaga Rego, Aurora". *Dicionario biográfico de Galicia* **I**. Ir Indo Edicións. 2010-2011. p. 75.
* Fernández del Riego, F. (1992) [1990]. *Diccionario de escritores en lingua galega* (2ª ed.). Do Castro. p. 498. ISBN 84-7492-465-0.

### Ligazóns externas

* Ficha en histagra

|  |  |
| --- | --- |
| Control de autoridades | 
* Wd: Q108028278
* WorldCat
* VIAF: 61778949
* BNE: XX838821
* BNF: 145091679
* Dialnet: 80481
* ISNI: 0000 0000 5950 3682
* LCCN: n94072072
* SUDOC: 085824860

 |
| *Architeuthis sanctipauli* |
| --- |
| Wheke, a primeira lura xigante naturalizada. |
| Clasificación científica |
| 

|  |  |
| --- | --- |
| Reino: | Animalia |
| Filo: | Mollusca |
| Clase: | Cephalopoda |
| Subclase: | Coleoidea |
| Orde: | Teuthida |
| Suborde: | Oegopsina |
| Familia: | Architeuthidae |
| Xénero: | *Architeuthis* |
| Especie: | ***A. sanctipauli***(Velain, 1877) |

 |
| Sinonimia |
| *Mouchezis sanctipauli* Velain, 1877 |

***Architeuthis sanctipauli*** é unha especie de lura xigante da familia de Architeuthidae, que pode acadar os dez metros de lonxitude.

Wheke
-----

Un exemplar, polo momento o único do mundo, foi naturalizado por primeira vez en 2008. Trátase dunha femia que acadou 9 metros de lonxitude e pesaba 84 kg e foi pescada o 27 de xaneiro de 2000 a 615 metros de profundidade en Nova Zelandia. Apelidado como "Wheke" pola lenda maorí, foi doado ó Museo Nacional de Historia Natural de Francia, que o levou a Italia para un laboratorio de plastinación, VisDocta Research, para naturalizalo. O proceso de plastinación consistiu esencialmente na deshidratación do corpo das luras e na substitución das súas partes líquidas cunha resina endurecida que lle dá a súa rixidez actual. O proceso de deshidratación provocou que o animal minguase 2,5 metros, dándolle unha lonxitude final de 6,5 metros. Dado que os ollos e os pigmentos orixinais non se puideron preservar, colocáronse os ollos de cristal no lugar dos ollos reais e aplicouse unha capa de pintura que restaura a cor natural do cefalópodo. Chegou a París o 25 de marzo do 2008, e Wheke está en exhibición pública na Great Evolution Gallery dende o 26 de marzo de 2008, no mesmo sitio que o modelo de tamaño real que o museo amosaba.

Notas
-----

1. ↑  Velain, C. (1877). "Passage de Venus sur le Soleil (9 de decembro de 1874). Expedition Francaise aux Iles Saint-Paul et Amsterdam. Zoologie. Observations generales sur la fauna des deux Iles Suivies d'une description des Mollusques". *Archives de Zoologie Experimentale et Generale* **6**: 1–143.
2. ↑  Sistema Integrado de Información Taxonómica. "*Architeuthis sanctipauli* (TSN 556660)" (en inglés).

Véxase tamén
------------

### Outros artigos

* Téutidos
* Xigantismo abisal

|  |  |
| --- | --- |
| Identificadores taxonómicos | 
* ADW: Architeuthis\_sanctipauli
* GBIF: 2290180
* IRMNG: 10216147
* ITIS: 556660
* SeaLifeBase: 57953
* WoRMS: 342220

 |
| DiplodocoRango fósil: Xurásico superior |
| --- |
| Esqueleto montado de *D. carnegii* |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Subfilo: | Vertebrata |
| Clase: | Sauropsida |
| Superorde: | Dinosauria |
| Orde: | Saurischia |
| Suborde: | Sauropodomorpha |
| Infraorde: | Sauropoda |
| Superfamilia: | Diplodocoidea |
| Familia: | Diplodocidae |
| Subfamilia: | Diplodocinae |
| Xénero: | ***Diplodocus***Marsh, 1878 |

 |
| Especies |
| *Véxase o texto* |
| Sinonimia |
| * *Seismosaurus* Gillette, 1991
 |

Cranio de diplodoco.
**Diplodoco** é o nome co que se coñecen as especies pertencentes ao xénero *Diplodocus*, dinosauros da familia dos diplodócidos, que viviron a finais do período Xurásico, hai aproximadamente de 150 a 147 millóns de anos no que hoxe é Norteamérica.

Características
---------------

Eran uns dinosauros enormes, que se contan entre os maiores animais terrestres que existiron na Terra, pois medían entre 27 e 45 m e chegaban a pesar entre 30 e 50 t, aínda que saurópodos posteriores do Cretáceo, como o *Argentinosaurus*, os superaban, sobre todo no peso.

Os fósiles de *Diplodocus* encontráronse no oeste dos Estados Unidos de América (Colorado, Montana, Utah e Wyoming).

Os primeiros restos foron descubertos en 1877 por Samuel Wendell Williston, que os denominou *Diplodocus* ("os de dupla viga") en referencia á forma das vértebras da parte inferior da cola. Pensouse que estes ósos eran exclusivos dos *Diplodocus*, porén, acháronse tamén noutros membros da familia dos diplodócidos e en sauropódos non diplodócidos, como *Mamenchisaurus*.

Tiñan un pescozo e un rabo moi longos, cun corpo baixo, e camiñaba sobre as catro patas. A pesar do seu gran tamaño, tiñan unha cabeza moi pequena, con dentes así mesmo moi pequenos.

É probábel que pastaran nas grandes chairas de felgos e cicadáceas da súa época, chegando a consumir tamén as árbores de baixa altura, xa que non podía subir moito o seu pescozo.

Especies
--------

* *Diplodocus longus* Marsh (especie tipo)
* *Diplodocus carnegiei* Hatcher, 1901
* *Diplodocus hallorum* (Gillette, 1991) Lucas *et al*. 2004
* *Diplodocus hayi* Holland, 1924

Notas
-----

1. ↑  Definicións no *Dicionario da Real Academia Galega* e no Portal das Palabras para *diplodoco*.
2. ↑  Do grego διπλός *diplós* "duplo, dupla" e δοκός *dokós* "trabe" é dicir, viga dupla". (Liddell & Scott (1980): Greek-English Lexicon, Abridged Edition. Oxford University Press, Oxford, UK. ISBN 0-19-910207-4.)

Véxase tamén
------------

### Ligazóns externas

* Diplodocus *(en inglés)*
* Diplodocus fossil picture *(en inglés)*

|  |  |
| --- | --- |
| Control de autoridades | 
* Wd: Q14330
* EBID: ID
* GEC: 0099202
* MAG: 2775843134
* NKC: ph1148785

 |

|  |  |
| --- | --- |
| Identificadores taxonómicos | 
* Fossilworks: 38669
* GBIF: 4822550
* iNaturalist: 542612

 |
Esquema do interior dunha cápsula Mercury.
A **cápsula Mercury** foi a nave tripulada do proxecto Mercury.

Características
---------------

A cápsula Mercury foi a primeira nave tripulada dos Estados Unidos. Era monopraza e tiña unha masa de 1355 kg con propelente e 1136 kg baleira. Os seus motores, usados unicamente para retropropulsión para a reentrada atmosférica, xeraban 13,33 kN de pulo. Tiña un volume habitable de 1,70 m3, cunhas dimensións de 3,51 m de altura e un diámetro máximo de 1,89 m. O seu sistema eléctrico xeraba 0,54 kW de media.

A cápsula deseñouse para ser o máis pequena posible e poder ser lanzada tripulada a órbita mediante foguetes Atlas LV-3B. Previamente aos voos orbitais tripulados lanzáronse 17 cápsulas non tripuladas mediante foguetes Little Joe 1, Redstone MRLV e Atlas LV-3B. Seguíronlle dous voos suborbitais tripulados mediante foguetes Redstone e dúas probas orbitais non tripuladas lanzadas con Atlas LV-3B, despois das cales John Glenn, a bordo da cápsula Friendship 7 na misión Mercury-Atlas 6, se converteu no primeiro estadounidense en órbita. Seguíronlle tres astronautas máis nas súas respectivas misións antes do fin do proxecto Mercury. Aínda que se estudaron evolucións da cápsula Mercury, a NASA elixiu usar a súa experiencia para dar lugar ao programa Gemini.

Notas
-----

1. 1 2 3  Mark Wade (2020). "Mercury" (en inglés). Consultado o 13 de setembro de 2020.
2. 1 2 3  Gunter Dirk Krebs (2020). Gunter's Space Page, ed. "Mercury" (en inglés). Consultado o 13 de setembro de 2020.
3. 1 2 3  Mark Wade (2020). "Mercury Capsule" (en inglés). Consultado o 13 de setembro de 2020.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Cápsula Mercury*** |

### Outros artigos

* Redstone MRLV
* Atlas LV-3B
* Proxecto Mercury
Un **dioptro** é un sistema óptico formado por unha soa superficie que separa dous medios transparentes de distinto índice de refracción.

O concepto de *dioptro* é útil á hora de formular os principios básicos da óptica xeométrica, xa que calquera punto do dioptrio pode tomarse como eixe óptico do sistema.

O dioptro pode ser *plano* ou *esférico*, segundo sexa a superficie.

* Un **dioptro esférico** é unha superficie esférica que separa dous medios transparentes de diferente índice de refracción. O estudo do dioptrio esférico ten especial importancia na óptica xeométrica debido a que nos espellos e nas lentes, os compoñentes fundamentais dos instrumentos ópticos, a luz compórtase seguindo leis similares ás do *dioptro esférico*.

Segundo o signo do raio de curvatura, pódense distinguir dioptros esféricos *convexos*, r>0, e *cóncavos*, r<0.

* Un **dioptro plano** é unha superficie plana que separa dous medios transparentes de distinto índice de refracción.

Nun dioptro perfecto a lei de Snell para a refracción da luz pode reformularse en función da posición dun obxecto *s* e do lugar onde se forma a súa imaxe *s´*. A expresión que relaciona estas dúas distancias coñécese como invariante de Abbe (en honor a Ernst Abbe).

Esta expresión é:

{\displaystyle n({\frac {1}{r}}-{\frac {1}{s}})=n'({\frac {1}{r'}}-{\frac {1}{s'}})},
onde n e n' son os índices de refracción dos dous medios e *r* é o raio de curvatura do dioptro.

Unha lente pode construírse mediante a unión de dous dioptros de diferente ou igual curvatura. A ecuación de lentes delgadas dedúcese a partir da refracción da luz en dous dioptros.

Notas
-----

1. ↑  Termo Arquivado 15 de abril de 2018 en Wayback Machine. no dicionario DiGalego de Ir Indo.

Véxase tamén
------------

### Outros artigos

* Dioptría

|  |  |
| --- | --- |
| Control de autoridades | 
* Wd: Q3916367
* GEC: 0099175

 |
O **Día do Nome de Castela** é unha celebración castelanista que celébrase cada 15 de setembro.

Conmemora o 15 de setembro do ano 800, día no que por primeira vez aparece documentado o nome de Castela.

Orixe
-----

Considérase que Castela naceu testimonialmente o 15 de setembro do 800 no hoxe desaparecido mosteiro de San Emeterio de Taranco de Mena, situado nesta localidade. O nome de Castela aparece nun documento notarial polo que o abade Vitulo doaba uns terreos. Nese documento aparece escrito por primeira vez a palabra *Castela*.

«*Ego Vitulus abba, quamuis indignus omnium seruorum dei seruus, una cum cogermano meo Erbigio presbytero, cum domnos et patronos meos sanctos Emeteri et Celedoni, cuius basilica extirpe manibus nostris construximus ego Vitulus abba et frater meus Erbigius in loco qui dicitur Taranco in territorio mainense, et sancti Martini, quem sub subbicionem Mene manibus nostris fundauimus ipsam basilicam in ciuitate de area patriniani IN TERRITORIO CASTELLE et sancti Stefani, cuius basilicam manibus nostris fundauimus in loco qui dicitur Burcenia in territorio Mainense* [...]».

Un monólito no lugar que outrora ocupou o convento lembra devandito fito.

Cada 15 de setembro celébrase no lugar unha romaría conmemoracional do devandito aniversario, impulsada principalmente por movementos castelanistas. Sobresae a celebrada o 15 de setembro do ano 2000, no que se cumprían 1.200 anos deste nacemento testemuñal de Castela.

Véxase tamén
------------

### Outros artigos

* Bardulia
Exemplar de angus
**Angus** é unha raza vacún, destinada á produción de carne de calidade superior, ten as súas orixes no nordeste da Escocia, onde o seu perfeccionamento comezou hai cerca de 200 anos e actualmente existen as variedades Aberdeen Angus e Red Angus. Hoxe o Angus está a ser criado en case todo o mundo, destacadamente na Arxentina, Australia, Brasil, Canadá, Estados Unidos, Europa e Nova Zelandia.

Características
---------------

Con grandes calidades, a súa utilización esténdese tamén aos cruzamentos, tanto con razas de corte como de produción leiteira. Presenta e transmite facilidade de parto e reprodución, así como a súa cor e a característica de ser mocha.

É igualmente famosa pola súa robustez, o seu fácil manexo e adaptación ás diversas condicións atmosféricas e ambientais. Presenta boa acumulación e distribución de graxa na porción intermuscular, que garante a resistencia en períodos sen choivas. É manso, presenta precocidade, fertilidade e habilidade materna.

O angus é mocho e de tamaño medio (Femia adulta: 125–140 cm / Macho adulto: 135–150 cm). A súa capa preséntase curta e de cor negra ou vermella. O peso varía entre os 550 a 700 kg dunha femia adulta e 900 a 1000 kg dun macho, sendo o peso da cría de aproximadamente 33 Kg. As vacas acadan a idade de reprodución con cerca de 15 meses.

|  |  |
| --- | --- |
| Control de autoridades | 
* Wd: Q212348
* BRE: 660791
* EBID: ID
* GEC: 0073645
* LCCN: sh85000135
* MAG: 2780573676

 |
Control dos pais.
Os **controis dos pais** son funcións que poden incluírse nos servizos de televisión dixital, ordenadores e videoxogos, dispositivos móbiles e software que permiten aos pais restrinxir o acceso ao contido aos seus nenos. Estes controis creáronse para axudar aos pais a restrinxir certos contidos que poden ver os seus fillos. Estes contidos poden ser susceptibles de restricción por considerarse pouco axeitados para a súa idade, nivel de madurez ou sentir que está dirixido a un público adulto. Os controis dos pais divídense en catro categorías: filtros de contido, que limitan o acceso ao contido inadecuado á idade; controis de uso, que limitan o uso destes dispositivos, como pór límites de tempo ao uso ou prohibir certos tipos de uso; ferramentas de xestión de uso do ordenador, que obrigan ao uso de certo software; e monitoreo, que pode rastrexar a localización e a actividade cando se usan os dispositivos.

Notas
-----

1. ↑  "What is Parental Control Software? - Definition from Techopedia". *Techopedia.com* (en inglés). Consultado o 2019-10-08.
2. ↑  "Inappropriate content: protecting your child | Internet Matters". *Internet Matters* (en inglés). Consultado o 2017-09-03.
3. ↑  Baumrind, Diana. "Effects of authoritative parental control on child behavior" (PDF). University of California. Arquivado dende o orixinal (PDF) o 30 de novembro de 2016. Consultado o 7 de novembro de 2013.
Para outras páxinas con títulos homónimos véxase: Cuádrupla Alianza.

A **Cuádrupla Alianza** foi un tratado internacional asinado entre Gran Bretaña, Francia, España e Portugal o 22 de abril de 1834, con posteriores adicións en agosto do mesmo ano, polo cal os catro estados comprometíanse a unha defensa común e unha acción diplomática conxunta en política internacional para defender os modelos liberais que representaban os seus respectivos gobernos crente a Austria, Rusia e Prusia que mantiñan políticas absolutistas .

Historia
--------

No terreo práctico, dado que Francia e Gran Bretaña exercían como primeiras potencias europeas, tratouse do aseguramento por parte de ambas do control parcial de España e Portugal como países de tipo medio con políticas inestables como o goberno de Isabel II en España, ao modo máis próximo a un protectorado. Con isto púxose fin á pertenza de España á Santa Alianza, xa bastante desnaturalizada, así como constituíu un feito significativo que dous países tradicionalmente enfrontados, como Francia e Gran Bretaña, chegasen a un mutuo entendemento.

A Cuádrupla Alianza garantiu o apoio de Francia e Gran Bretaña ás pretensións dinásticas da filla de Fernando VII de España, Isabel II, fronte ao pretendente Carlos María Isidro de Borbón, feito que foi significativo para a vitoria fronte aos carlistas na Primeira Guerra Carlista e para a consolidación do réxime.

|  |  |
| --- | --- |
| Control de autoridades | 
* Wd: Q3056641
* EBID: ID

 |
**Cástor Gago Álvarez**, nado en Verín o 13 de agosto de 1953, é un político galego vinculado ao PPdeG.

Traxectoria
-----------

Enxeñeiro técnico agrícola, é funcionario do Corpo Técnico Superior da Xunta de Galicia. Foi xefe de Extensión Agraria en Verín e concelleiro, tenente de alcalde e delegado de Promoción Económica do Concello de Verín. Foi elixido parlamentario pola provincia de Ourense nas eleccións autonómicas de 1997. Foi conselleiro de Agricultura, Gandería e Política Agroalimentaria entre 1997 e 2001, cargo que tivo que abandonar como consecuencia da polémica xestión do problema co mal das vacas tolas.[] Volveu ser elixido parlamentario nas autonómicas de 2001.

|  |  |  |
| --- | --- | --- |
| Predecesor:**Tomás Pérez Vidal** |  **Conselleiro de Agricultura, Gandería e Política Agroalimentaria** 1997 - 2001 | Sucesor:**Juan Miguel Diz Guedes** |

Véxase tamén
------------

### Ligazóns externas

* Ficha en galegos.info
* *Cástor Gago se confiesa*, nova publicada en *El País* o 4 de xuño de 2009. *(en castelán)*